கானா தேசிய காற்பந்து அணி

கானா தேசிய கால்பந்து அணி (Ghana national football team, ), பன்னாட்டுக் கால்பந்துப் போட்டிகளில் கானா நாட்டின் சார்பில் பங்குபெறும் கால்பந்து அணியாகும்.  இவ்வணியினர் கறுப்பு விண்மீன்கள் (Black stars,) என்ற அடைமொழியிட்டு அழைக்கப்படுகின்றனர்.  கானா நாட்டில் கால்பந்துக்கான மேலாண்மை அமைப்பான கானா கால்பந்துச் சங்கம் இவ்வணியை நிர்வகிக்கிறது; இது, ஆப்பிரிக்க நிலப்பகுதியின் பழமையான கால்பந்துக் கூட்டமைப்பாகும்.

2006-ஆம் ஆண்டுவரை உலகக்கோப்பை கால்பந்துப் போட்டிகளுக்கு இவ்வணி தகுதிபெறவில்லை.  ஆயினும், ஒலிம்பிக் போட்டிகளில் நடத்தப்பெறும் கால்பந்துப் போட்டிகளுக்கு ஐந்துமுறை தொடர்ச்சியாகத் தகுதிபெற்றது.  ஆப்பிரிக்க நாடுகளின் கோப்பையை நான்குமுறை ( 1963, 1965, 1978 மற்றும் 1982 ) வென்றுள்ளனர்; மேலும், நான்குமுறை (1968, 1970, 1992 மற்றும் 2010) இரண்டாம் இடத்தைப் பிடித்திருக்கின்றனர்.

2005-ஆம் ஆண்டில் ஒரு கால்பந்துப் போட்டியிலும் தோற்காமல் இருந்ததால், ஃபிஃபாவின் சிறந்த முன்னேற்றம் காண்பித்த அணி என்ற விருதை வென்றனர்.  2006-ஆம் ஆண்டின் உலகக்கோப்பைக் கால்பந்துப் போட்டிகளில் குழுநிலைக்கு அடுத்த சுற்றுக்கு முன்னேறினர்.  2010 உலகக்கோப்பை கால்பந்துப் போட்டியில் காலிறுதியை எட்டியபோது, அந்நிலையை அடைந்த மூன்றாவது ஆப்பிரிக்க அணி என்ற பெருமையைப் பெற்றனர்.  கடந்த இரு உலகக்கோப்பைப் போட்டிகளைக் கணக்கில்கொண்டு அணிகளை வரிசைப்படுத்தும்போது, உலக அளவில் சிறந்த 10 அணிகளுக்குள் ஒரு அணியினராக கறுப்பு விண்மீன்கள் திகழ்கின்றனர்.  இத்தகைய கால இடைவெளியில், ஐரோப்பா அல்லது தென்னமெரிக்க நாடுகளைத் தவிர்த்து சிறந்த 10 அணிகளில் இடம்பிடிக்கும் முதல் அணி இதுவாகும்.

2013-ஆம் ஆண்டில், ஆப்பிரிக்க நாடுகளின் கோப்பைப் போட்டியின் அரையிறுதிக்கு நான்குமுறை தொடர்ச்சியாகத் தகுதிபெறுவதை இரண்டு தடவைகள் செய்து சாதனை படைத்த அணியானது; 1963-லிருந்து 1970 வரை மற்றும் 2008-லிருந்து 2013 வரை.

குறிப்புதவிகள்

வெளியிணைப்புகள்
 Ghana Football Association official site
 Ghana List of International Matches at RSSSF
 Ghana at the World Cups
 Ghana Teams at World Cups
 Ghana: Head-to-Head Records at World Cups
 Ghana at FIFA.com 

தேசியக் கால்பந்து அணிகள்